SZABADON A LÓGYILKOS

Szeptember9-én, a Budaörsi Városi Bíróságon megszületett az érdi ló gyilkos ellen az ítélet első fokon: 1 év fogházbüntetés, 2 évre felfüggesztve és 3 év eltiltás a lovas szolgáltatásoktól! Az ügyész súlyosbításért fellebbezett.

Felhő bértartásban élt Érden. Zombori Petra és édesanyja, a ló gazdája, el szerették volna vinni lovukat másik lovardába, mert ezen a helyen a lovak ellátása közel sem volt szakszerű. A tulajdonosnak sem végzettsége sem jogosultsága nem volt! Amikor megérkeztek a lovardába Szekerka László éppen Felhőt lovagolta. Miután megmondták neki, hogy el akarják költöztetni a lovukat, dühbe gurult és a nála lévő késsel először nyeregből majd a földről is megszúrta a lovat. Mindeközben Petra, a ló 16 éves kis gazdája kérte őt, hogy ne bántsa tovább a lovát, de ez nem változtatott semmin. Az állat ezután belehalt a sérüléseibe. Hívták a rendőrséget és az állatorvost. Különös kegyetlenséggel, közterületen elkövetett állatkínzás alapos gyanúja miatt előzetes letartóztatatásba került a tettes, aki a ló meggyilkolása után már a családot fenyegette.

A tárgyalás végén a bírónő felolvasta a tettes tanúvallomásának egyes részleteit, amelyben azt vallotta, hogy ő a „a jó gazda gondosságával” látta el lovait. Ennek az összes megkérdezett tanú ellentmondott! Kezdve a ló gazdájával, aki folyamatosan tanúja volt annak, hogy a lovak előtt sem elegendő víz, sem élelem nincs. Állatorvost Szekerka László nem engedett a lovak közelébe, mondván „maguktól meggyógyulnak”. Így az állatoknak semmilyen oltásuk, féreghajtásuk, vérvételük nem volt. A patáik elhanyagoltak, a sebeik elfertőzöttek, a sérüléseik pedig ellátatlanok voltak.

A Noé Állatotthon Alapítvány egy segélykérést követően érkezett a helyszínre azon a napon. Ekkor már a ló nem élt, kis gazdája pedig sokkos állapotban volt. A területen további három ló élt akiket elkoboztak és felelős őrzését, a hatóságok az Alapítványra bízták. Mivel az állatok semmilyen okmánnyal nem rendelkeztek, így a tulajdonos ellen állategészségügyi szabálysértés miatt is eljárás indult. Két lóról a tulajdonosa a helyszínen lemondott, a harmadik ló gazdája pedig a mai napig nem került elő. Dr Ratkóczi Omár, állatorvos az alábbiakat állapította meg: két ló senyves, egy pedig gyenge állapotban volt. Mindegyik alultáplált, dehidratált, parazitákkal fertőzött és sebekkel borított volt. A hátukon nyeregtörés nyomai voltak, szájzugukban, zabla okozta vadhúsos sebek. A gyilkos ellen négyrendbeli állatkínzás bűntettével indult meg az eljárás a tavalyi eset után. A bírónő az ítélet kihirdetése alatt a következőket mondta: Nincs kellő bírósági joggyakorlat, precedens. Hát itt lett volna az ideje, hogy legyen! Petra, a ló gazdája, aki végignézte lova haláltusáját, bántónak érezte ezt a döntést és nem értette, miért nem kerül börtönbe ez az ember.

„ [Btk](http://hu.wikipedia.org/wiki/Btk). 266/B. §

* *(1) Aki*
	+ *a)* [*gerinces*](http://hu.wikipedia.org/wiki/Gerinces)[*állatot*](http://hu.wikipedia.org/wiki/%C3%81llatok) *indokolatlanul oly módon bántalmaz, vagy gerinces állattal szemben olyan bánásmódot alkalmaz, amely alkalmas arra, hogy annak maradandó egészségkárosodását vagy pusztulását okozza,… „*

A Bottyán Equus Hungária Közhasznú Alapítvány vezetője Rédei Attiláné Éva csendes demonstrációra kapott engedély, a bíróság épülete elé, a tárgyalás idejére. Éva a következő gondolatait osztotta meg velem azon a délelőttön. Csalódott volt, amiért ilyen kevesen voltunk. Hol volt az a sok lovas, akik az interneten mindig ott nyüzsögnek, de amikor ki kellene állni egy ügyért akkor mindenkinek dolga akad?! Az állatoknak nincsenek ügyvédeik, csak mi állatvédők vagyunk nekik. Az egyetlen megoldás pedig az összefogás a mi részünkről! Ilyen helyzetekben jelen kell lennünk és hangot kell adnunk a büntetés fontosságának, mert csak akkor van esélyünk az állatkínzók ellen, ha következménye lesz cselekedeteiknek. A lógyilkosoknak és állatkínzóknak meg kell kapniuk a méltó büntetést! Természetesen nem a - szemet szemért - a megoldás, hiszen akkor mi is ugyanolyanokká válunk mint azok, akiket elítélünk. Ami eben az esetben történt az bűncselekmény. A bűncselekmény pedig büntetendő. És végül is mit is kapott ez az ember? Semmit, hiszen szabadon él és nem kapta meg büntetését szörnyű cselekedetéért. Éva, aki 43 lónak ad otthont, és gondozza őket nap mint nap, ismerve nehéz, elhagyatott előéletüket, úgy gondolja egyedül van. Ez sajnos a tárgyalás napján szembeötlően megmutatkozott. Nagyon kevesen voltunk jelen, kevés lovas volt! Állatvédő és állatmentő csoportok természetesen képviseltették magukat.

Köztük volt Perédi Gergely a Tetovált Állatmentők Állatvédelmi Egyesületének elnöke is, aki az alábbiakat nyilatkozta: „ Vicc! Ismét bebizonyosodott az, hogy egy állat élete közel nem ér annyit, mint egy emberé. Ismét szembesülhettünk azzal, hogy mutatnak fricskát egy lánynak és az édesanyjának. Egy színdarabhoz hasonlított, melynek a forgatókönyvét már igen sokszor olvashattuk. Adott egy állat, egy gyilkos, és az ítélet! Az állat meghalt, a gyilkos meg röhög a markába! És mi a tanulság? Még mindig gyengék vagyunk, mert a joggyakorlók nem merik felvállalni mindazt, ami a dolguk lenne és nem érzik át, hogy mindezzel mekkora kárt okoznak. Mert hát ezt a színdarabot ismét sokan nézték... És nem csak állatbarátok, állatvédők, jó érzésű emberek, hanem azok is, akik ellen küzdünk. És Ők nevettek, megnyugodott a lelkük, hogy továbbra is azt tehetnek állataikkal amit csak akarnak. Ismét nyugodt álomra hajthatták fejüket, mint a gyilkos is, sanda vigyorral a szájuk szélén. Gyengék vagyunk, mert azzá tesznek minket, színészek, akik csak mellékszerepet kaphatnak, és ahol az állat nem a főszereplő, csak egy ÁLDOZAT!”

A továbbiakban is figyelemmel fogjuk kísérni az ügy kimenetelét, és Zombori Petrával és családjával együtt reménykedünk abban, hogy másodfokon végre börtönbe kerül a gyilkos! Változásra van szükség! Változásra az emberek hozzáállásában, a törvények betartásában és a büntetések kiszabásában!